CELEX: 32022R0260
Language: hr
Date: 2022-02-23 00:00:00
Title: Provedbena uredba Vijeća (EU) 2022/260 od 23. veljače 2022. o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine

23.2.2022   
               
               
                  HR
               
               
                  Službeni list Europske unije
               
               
                  LI 42/3
               
            
         PROVEDBENA UREDBA VIJEĆA (EU) 2022/260
         od 23. veljače 2022.
         o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 269/2014 od 17. ožujka 2014. o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine (1), a posebno njezin članak 14. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 17. ožujka 2014. donijelo Uredbu (EU) br. 269/2014.
                  
               
                     (2)
                  
                  
                     Unija je i dalje nepokolebljiva u svojoj potpori suverenitetu i teritorijalnoj cjelovitosti Ukrajine.
                  
               
                     (3)
                  
                  
                     U zaključcima od 24. i 25. lipnja 2021. Europsko vijeće pozvalo je Rusiju da u potpunosti preuzme svoj dio odgovornosti u osiguravanju potpune provedbe sporazumâ iz Minska, što je ključan uvjet za sve bitne promjene stajališta Unije. Europsko vijeće naglasilo je da je potreban čvrst i koordiniran odgovor Unije i njezinih država članica na sve daljnje zlonamjerne, protuzakonite i remetilačke aktivnosti Rusije, uz potpuno iskorištavanje svih instrumenata koje Unija ima na raspolaganju te osiguravanje koordinacije s partnerima. U tu svrhu Europsko vijeće ujedno je pozvalo Komisiju i Visokog predstavnika Unije za vanjske poslove i sigurnosnu politiku („Visoki predstavnik”) da predstave mogućnosti za dodatne mjere ograničavanja, uključujući gospodarske sankcije.
                  
               
                     (4)
                  
                  
                     U zaključcima od 16. prosinca 2021. Europsko vijeće naglasilo je da Rusija hitno treba smiriti napetosti nastale zbog njezine povećane vojne prisutnosti duž granice s Ukrajinom te agresivne retorike. Europsko vijeće ponovno je istaknulo svoju punu potporu suverenitetu i teritorijalnoj cjelovitosti Ukrajine. Iako potiče diplomatske napore i podupire normandijski format u postizanju potpune provedbe sporazumâ iz Minska, Europsko vijeće izjavilo je da će svaka daljnja vojna agresija prema Ukrajini imati goleme posljedice i visoku cijenu, što uključuje mjere ograničavanja u koordinaciji s partnerima.
                  
               
                     (5)
                  
                  
                     Vijeće je 24. siječnja 2022. odobrilo zaključke u kojima je osudilo kontinuirana agresivna djelovanja Rusije i njezine prijetnje Ukrajini te pozvalo Rusiju da smiri napetosti, poštuje međunarodno pravo i uključi se u konstruktivan dijalog putem uspostavljenih međunarodnih mehanizama. Vijeće je iznova potvrdilo potpunu predanost Unije ključnim načelima na kojima se temelji europska sigurnost i koja su sadržana u Povelji Ujedinjenih naroda (UN) i osnivačkim dokumentima Organizacije za europsku sigurnost i suradnju (OESS), uključujući Helsinški završni akt i Parišku povelju. Ta ključna načela posebno uključuju suverenu jednakost i teritorijalnu cjelovitost država, nepovredivost granica, suzdržavanje od prijetnje ili uporabe sile i slobodu država da odaberu ili izmijene vlastite sigurnosne mjere. Vijeće je izjavilo da se o tim načelima ne može pregovarati, ona ne podliježu reviziji ili ponovnom tumačenju te da Rusija njihovim kršenjem postavlja zapreku zajedničkom i nedjeljivom sigurnosnom prostoru u Europi te ugrožava mir i stabilnost na europskom kontinentu. Podsjećajući na zaključke Europskog vijeća iz prosinca 2021., Vijeće je ponovno istaknulo da će svaka daljnja vojna agresija Rusije prema Ukrajini imati goleme posljedice i visoku cijenu, što uključuje širok raspon sektorskih i pojedinačnih mjera ograničavanja koje bi se donosile u suradnji s partnerima.
                  
               
                     (6)
                  
                  
                     Visoki predstavnik 19. veljače 2022. dao je izjavu u ime Unije u kojoj je izrazio zabrinutost zbog velikog gomilanja ruskih oružanih snaga u Ukrajini i oko nje te pozvao Rusiju da se uključi u smislen dijalog i diplomaciju, pokaže suzdržanost i smiri napetosti znatnim povlačenjem vojnih snaga iz područja u blizini ukrajinske granice. Unija je istaknula da će svaka daljnja vojna agresija Rusije prema Ukrajini imati goleme posljedice i visoku cijenu, što uključuje mjere ograničavanja u koordinaciji s partnerima.
                  
               
                     (7)
                  
                  
                     Predsjednik Ruske Federacije 21. veljače 2022. potpisao je dekret kojim se priznaje neovisnost i suverenitet samoproglašene „Narodne Republike Donjecka” i „Narodne Republike Luganska” te je ruskim oružanim snagama naredio razmještanje u istočnoj Ukrajini.
                  
               
                     (8)
                  
                  
                     Visoki predstavnik 22. veljače 2022. objavio je izjavu u ime Unije u kojoj je osudio odluku predsjednika Ruske Federacije da se područja ukrajinskih regija Donjecka i Luhanska koja nisu pod kontrolom vlade priznaju kao neovisni entiteti te popratnu odluku o slanju ruskih postrojbi u ta područja. Tom nezakonitom radnjom dodatno se podrivaju suverenitet i neovisnost Ukrajine te je riječ o teškom kršenju međunarodnog prava i međunarodnih sporazuma, uključujući Povelju UN-a, Helsinški završni akt, Parišku povelju i Memorandum iz Budimpešte, kao i sporazumâ iz Minska i Rezolucije Vijeća sigurnosti UN-a 2202. Visoki predstavnik apelirao je na Rusiju, kao stranku u sukobu, da poništi to priznanje, drži se svojih obveza, poštuje međunarodno pravo i vrati se raspravama u okviru normandijskog formata i trilateralne kontaktne skupine. Najavio je da će Unija odgovoriti na ta najnovija kršenja Rusije hitnim donošenjem dodatnih mjera ograničavanja.
                  
               
                     (9)
                  
                  
                     S obzirom na ozbiljnost situacije, Vijeće smatra da bi 22 osobe i četiri subjekta trebalo dodati na popis osoba, subjekata i tijela koji podliježu mjerama ograničavanja iz Priloga I. Uredbi (EU) br. 269/2014.
                  
               
                     (10)
                  
                  
                     Prilog I. Uredbi (EU) br. 269/2014 trebalo bi stoga na odgovarajući način izmijeniti,
                  
               DONIJELO JE OVU UREDBU:
         
            Članak 1.
            Osobe i subjekti navedeni na popisu u Prilogu ovoj Uredbi dodaju se na popis naveden u Prilogu I. Uredbi (EU) br. 269/2014.
         
         
            Članak 2.
            Ova Uredba stupa na snagu na dan objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. veljače 2022.
            
               
                  Za Vijeće
               
               
                  Predsjednik
               
               J.-Y. LE DRIAN
            
         
         
            (1)  SL L 78, 17.3.2014., str. 6.
         
      
      
         
            PRILOG
            Sljedeće osobe i subjekti dodaju se na popis fizičkih i pravnih osoba, subjekata i tijela naveden u Prilogu I. Uredbi (EU) br. 269/2014:
            1.   Osobe
            
               
                            
                        
                        
                           Ime
                        
                        
                           Identifikacijski podaci
                        
                        
                           Obrazloženje
                        
                        
                           Datum uvrštenja
                        
                     
                           „212.
                        
                        
                           Sergei SHOIGU
                           (Сергей Кужугетович Шойгу)
                        
                        
                           Datum rođenja: 21.5.1955.
                           Mjesto rođenja: Chadan, Republika Tuva, Ruska Federacija
                           Državljanstvo: rusko
                           Funkcija: ministar obrane Ruske Federacije
                           Spol: muški
                        
                        
                           Sergej Shoigu ministar je obrane Ruske Federacije. Javno je komentirao da je Krim bio i ostao ruski. Pod njegovim zapovjedništvom i prema njegovim naredbama, ruske postrojbe održale su vojne vježbe na nezakonito pripojenom Krimu i postavljene su na granici. On snosi krajnju odgovornost za svako vojno djelovanje protiv Ukrajine.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost i sigurnost u Ukrajini.
                        
                        
                           23.2.2022
                        
                     
                           213.
                        
                        
                           Anton Vaino
                           (Антон Эдуардович Вайно)
                        
                        
                           Datum rođenja: 17.2.1972.
                           Mjesto rođenja: Tallinn, Estonija
                           Državljanstvo: rusko
                           Funkcija: šef kabineta Izvršnog ureda predsjednika
                           Spol: muški
                        
                        
                           Anton Vaino šef je kabineta Izvršnog ureda predsjednika. Aktivno sudjeluje u procesu donošenja odluka u Kremlju, i to sudjelovanjem u ruskom „Vijeću sigurnosti” i utjecanjem na razradu odluka predsjednika u području ruske obrane i nacionalne sigurnosti. Anton Vaino također prisustvuje sastancima povezanima s društveno-gospodarskim razvojem Krima i Sevastopolja.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost i sigurnost u Ukrajini.
                        
                        
                           23.2.2022
                        
                     
                           214.
                        
                        
                           Marat KHUSNULLIN
                           (Марат Шакирзянович Хуснуллин)
                        
                        
                           Datum rođenja: 9.8.1966.
                           Mjesto rođenja: Kazan, Republika Tatarstan, Ruska Federacija
                           Funkcija: potpredsjednik ruske vlade zadužen za graditeljstvo i regionalni razvoj
                           Državljanstvo: rusko
                           Spol: muški
                        
                        
                           Marat Khusnullin potpredsjednik je ruske vlade zadužen za graditeljstvo i regionalni razvoj. U tom svojstvu odgovoran je za politike ruske vlade u vezi s okupiranim Krimom, uključujući opskrbu Krima i Sevastopolja vodom.
                           Stoga je odgovoran za djelovanja i politike kojima se podrivaju ili ugrožavaju teritorijalna cjelovitost, suverenitet i neovisnost Ukrajine ili stabilnost ili sigurnost u Ukrajini.
                        
                        
                           23.2.2022
                        
                     
                           215.
                        
                        
                           Dmitriy Yuryevich GRIGORENKO
                           (Дмитрий Юрьевич ГРИГОРЕНКО)
                        
                        
                           Datum rođenja: 14.7.1978.
                           Mjesto rođenja: Nizhnevartovsk, regija Tyumen, Ruska Federacija
                           Funkcije: potpredsjednik vlade Ruske Federacije – šef vladinih službenika Ruske Federacije; predsjednik nadzornog vijeća banke VTB
                           Spol: muški
                        
                        
                           Dmitriy Grigorenko potpredsjednik je Ruske Federacije i šef vladinih službenika Ruske Federacije. Predsjednik je i nadzornog vijeća banke VTB, tj. banke u državnom vlasništvu te je povezan s Maksimom Reshetnikovim, članom nadzornog vijeća banke VTB.
                           Kao bivši zamjenik direktora Savezne porezne službe Ruske Federacije Grigorenko je nakon pripojenja 2014. bio odgovoran za uspostavu novog lokalnog poreznog zakonodavstva za područje Krima.
                           Stoga je odgovoran za djelovanja i politike kojima se podrivaju ili ugrožavaju teritorijalna cjelovitost, suverenitet i neovisnost Ukrajine ili stabilnost ili sigurnost u Ukrajini.
                           Također je odgovoran za pružanje financijske i materijalne potpore ruskim donositeljima odluka koji su odgovorni za pripojenje Krima ili destabilizaciju istočne Ukrajine te ima koristi od njih.
                        
                        
                           23.2.2022
                        
                     
                           216.
                        
                        
                           Maxim Gennadyevich RESHETNIKOV
                           (Максим Геннадьевич РЕШЕТНИКОВ)
                        
                        
                           Datum rođenja: 11.7.1979.
                           Mjesto rođenja: Perm, Ruska Federacija
                           Funkcija: ministar gospodarskog razvoja Ruske Federacije; član Vijeća sigurnosti Ruske Federacije
                           Državljanstvo: rusko
                           Spol: muški
                        
                        
                           Maxim Reshetnikov ministar je gospodarskog razvoja Ruske Federacije. Član je i nadzornog vijeća banke VTB, tj. banke u državnom vlasništvu te je povezan s Dmitriyem Grigorenkom, članom nadzornog vijeća banke VTB.
                           Kao ministar gospodarskog razvoja Maxim Reshetnikov odgovoran je za programe razvoja infrastrukture na Krimu i u Sevastopolju, posebno u okviru programa za ostvarenje saveznih ciljeva „Socijalni i gospodarski razvoj Republike Krima i Sevastopolja do 2022.”, koji je produljen do 2025. Dao je izjave u kojima je iznio planove i prioritete Vlade Ruske Federacije u vezi s gospodarskim razvojem Krima i Sevastopolja.
                           Stoga je odgovoran za djelovanja i politike kojima se podrivaju ili ugrožavaju teritorijalna cjelovitost, suverenitet i neovisnost Ukrajine ili stabilnost ili sigurnost u Ukrajini.
                           Također je odgovoran za pružanje financijske i materijalne potpore ruskim donositeljima odluka koji su odgovorni za pripojenje Krima ili destabilizaciju istočne Ukrajine te ima koristi od njih.
                        
                        
                           23.2.2022
                        
                     
                           217.
                        
                        
                           Nikolay Anatolyevich YEVMENOV
                           (također poznat kao Nikolai YEVMENOV)
                           (Николай Анатольевич Евменов)
                        
                        
                           Datum rođenja: 2.4.1962.
                           Mjesto rođenja: Moskva, Rusija
                           Funkcija: glavni zapovjednik ruske mornarice
                           Čin: admiral
                           Državljanstvo: rusko
                           Spol: muški
                        
                        
                           Nikolay Yevmenov glavni je zapovjednik ruske mornarice. Kao takav odgovoran je za sve pomorske operacije ruske mornarice, među ostalim u Ukrajini ili prema njoj.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost ili sigurnost u Ukrajini.
                        
                        
                           23.2.2022
                        
                     
                           218.
                        
                        
                           Vladimir Lvovich KASATONOV
                           (Владимир Львович Касатонов)
                        
                        
                           Datum rođenja: 17.6.1952.
                           Mjesto rođenja: Moskva, Rusija
                           Spol: muški
                        
                        
                           Vladimir Kasatonov zamjenik je glavnog zapovjednika ruske mornarice. Kao takav odgovoran je za pomorske operacije u Ukrajini ili prema njoj.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost ili sigurnost u Ukrajini.
                        
                        
                           23.2.2022
                        
                     
                           219.
                        
                        
                           Igor Vladimirovich OSIPOV
                           (Игорь Владимирович Осипов)
                        
                        
                           Datum rođenja: 6.3.1973.
                           Mjesto rođenja: Naselje Novo-Shunoe, okrug Fedorovsky, regija Kostanay, Kazahtanska Sovjetska Socijalistička Republika (sada Kazahstan)
                           Funkcija: glavni zapovjednik crnomorske flote
                           Čin: admiral
                           Državljanstvo: rusko
                           Spol: muški
                        
                        
                           Igor Osipov glavni je zapovjednik crnomorske flote. Kao takav odgovoran je za sve pomorske operacije u Ukrajini i prema njoj kroz Crno more i za ograničavanje slobode plovidbe u Crnom moru.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost ili sigurnost u Ukrajini.
                        
                        
                           23.2.2022
                        
                     
                           220.
                        
                        
                           Oleg Leonydovych SALYUKOV
                           (Олег Леонидович Салюков)
                        
                        
                           Datum rođenja: 21.5.1955.
                           Mjesto rođenja: Saratov, Ruska Federacija
                           Funkcija: glavni zapovjednik ruskih kopnenih snaga
                           Čin: general
                           Državljanstvo: rusko
                           Spol: muški
                        
                        
                           General Oleg Salyukov glavni je zapovjednik ruskih kopnenih snaga. Kao takav odgovoran je za ruske zemaljske operacije u Ukrajini ili prema njoj.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost ili sigurnost u Ukrajini.
                        
                        
                           23.2.2022
                        
                     
                           221.
                        
                        
                           Sergei SUROVIKIN
                           (сергей суровикин)
                        
                        
                           Datum rođenja: 11.10.1966.
                           Mjesto rođenja: Novosibirsk, Rusija
                           Funkcija: general zapovjednik zračnih i svemirskih snaga.
                           Čin: general
                           Državljanstvo: rusko
                           Spol: muški
                        
                        
                           General Sergei Surovikin glavni je zapovjednik ruskih zračnih i svemirskih snaga. Kao takav odgovoran je za zračne operacije u Ukrajini ili prema njoj.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost ili sigurnost u Ukrajini.
                        
                        
                           23.2.2022
                        
                     
                           222.
                        
                        
                           Sergey Vladimirovich DRONOV
                           (također poznat kao Sergei Vladimirovich DRONOV)
                           (Сергей Владимирович ДРОНОВ)
                        
                        
                           Datum rođenja: 11.8.1962.
                           Mjesto rođenja: Almazovka, regija Voroshilovograd, Ukrajina
                           Funkcija: zapovjednik zračnih snaga i zamjenik glavnog zapovjednika zračnih i svemirskih snaga.
                           Vojni čin: general-pukovnik
                           Državljanstvo: rusko
                           Spol: muški
                        
                        
                           General-pukovnik Sergey Vladimirovich Dronov zapovjednik je zračnih snaga i zamjenik glavnog zapovjednika zračnih i svemirskih snaga. Kao takav odgovoran je za zračne operacije u Ukrajini ili prema njoj.
                           Stoga je odgovoran za aktivnu potporu i provedbu djelovanja i politika kojima se podrivaju i ugrožavaju teritorijalna cjelovitost, suverenitet i neovisnost Ukrajine te stabilnost ili sigurnost u Ukrajini.
                        
                        
                           23.2.2022
                        
                     
                           223.
                        
                        
                           Violetta PRIGOZHINA
                           (Виолетта Пригожина)
                        
                        
                           Povezani pojedinci: Yevgeniy Viktorovich Prigozhin (sin); Lyubov Valentinovna Prigozhina (snaha)
                           Državljanstvo: rusko
                           Spol: ženski
                        
                        
                           Violetta Prigozhina majka je Yevgenyja Prigozhina i vlasnica poduzeća Concord Management and Consulting LLC, koje pripada grupi Concord, a koju je osnovao njezin sin te čiji je bio vlasnik do 2019. Vlasnica je drugih poduzeća povezanih s njezinim sinom. Povezana je s Yevgenyjem Prigozhinom, koji je odgovoran za razmještanje plaćenika grupe Wagner u Ukrajini i koji je imao koristi od velikih ugovora o javnoj nabavi s ruskim Ministarstvom obrane nakon nezakonitog ruskog pripojenja Krima i okupacije istočne Ukrajine koju su proveli separatisti koje podupire Rusija.
                           Stoga je podupirala djelovanja i politike kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022
                        
                     
                           224.
                        
                        
                           Lyubov Valentinovna PRIGOZHINA
                           (Любовь Валентиновна Пригожина)
                        
                        
                           Povezani pojedinci: Yevgeniy Viktorovich Prigozhin (suprug); Violetta Prigozhina (svekrva)
                           Državljanstvo: rusko
                           Spol: ženski
                        
                        
                           Lyubov Valentinovna Prigozhina supruga je Yevgenyja Prigozhina i vlasnica poduzeća Agat LLC, podružnice poduzeća Concord Management and Consulting LLC, koje pripada grupi Concord, a koju je osnovao njezin suprug te čiji je bio vlasnik do 2019. Povezana je s Yevgenyjem Prigozhinom, koji je odgovoran za razmještanje plaćenika skupine Wagner u Ukrajini i koji je imao koristi od unosnih ugovora o javnoj nabavi s ruskim Ministarstvom obrane nakon nezakonitog ruskog pripojenja Krima i okupacije istočne Ukrajine koju su proveli separatisti koje podupire Rusija.
                           Stoga je podupirala djelovanja i politike kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022
                        
                     
                           225.
                        
                        
                           Denis Aleksandrovich BORTNIKOV
                           (Денис Александрович БОРТНИКОВ)
                        
                        
                           Datum rođenja: 19.11.1974.
                           Funkcija: zamjenik predsjednika i predsjednik Upravnog odbora banke VTB Bank
                           Državljanstvo: rusko
                           Povezani pojedinci: Alexander Vasilyevich Bortnikov (otac); Tatiana Borisovna Bortnikova (majka)
                        
                        
                           Denis Bortnikov sin je Aleksandra Bortnikova, direktora Savezne sigurnosne službe (FSB) i stalnog člana Vijeća sigurnosti Ruske Federacije, koji sudjeluje u oblikovanju politike ruske vlade kojom se ugrožava teritorijalna cjelovitost, suverenitet i neovisnost Ukrajine, te je kao takav povezan s njim.
                           Zamjenik je predsjednika i predsjednik Upravnog odbora banke VTB Bank, i u toj funkciji opravdava očev nezakonit prihod / prihod iz sjene. Stoga i financijski podupire ruske donositelje odluka koji su odgovorni za pripojenje Krima i destabilizaciju istočne Ukrajine.
                        
                        
                           23.2.2022
                        
                     
                           226.
                        
                        
                           Andrei Leonidovich KOSTIN
                           (Андрей Леонидович КОСТИН)
                        
                        
                           Datum rođenja: 21.9.1956.
                           Mjesto rođenja: Moskva, bivši SSSR (sada Ruska Federacija)
                           Funkcija: predsjednik Upravnog odbora banke VTB Bank
                           Povezane osobe: Tamara Mikhailovna Kostina (majka); Leonid Alekseevich Kostin (otac)
                           Državljanstvo: rusko
                           Spol: muški
                        
                        
                           Andrei Leonidovich Kostin predsjednik je Upravnog odbora banke Vneshtorbanka (VTB), jedne od vodećih banaka u državnom vlasništvu u Rusiji, i član Vrhovnog vijeća političke stranke Ujedinjena Rusija.
                           Dao je javne izjave kojima podupire pripojenje Krima i potiče ruske građane da praznike provode na Krimu. Također je povezan s vinarijom i luksuznim hotelom na Krimu, a prema medijskim izvješćima njihov je vlasnik.
                           Stoga podupire djelovanja i politike kojima se podriva teritorijalna cjelovitost Ukrajine te ima koristi od pripojenja Krima.
                        
                        
                           23.2.2022
                        
                     
                           227.
                        
                        
                           Igor SHUVALOV
                           (Игорь Иванович Шувалов)
                        
                        
                           Datum rođenja: 4.1.1967.
                           Mjesto rođenja: Bilibino, Ruska Federacija
                           Spol: muški
                        
                        
                           Igor Ivanovich Shuvalov predsjednik je državnog poduzeća za razvoj VEB.RF i član Vijeća Euroazijske ekonomske komisije. Prije toga bio je prvi potpredsjednik vlade Rusije. U tom svojstvu iznio je napomene da će Rusija promijeniti proračunska pravila kako bi se uzelo u obzir dodatna dva milijuna stanovnika nakon što je Ruska Federacija nezakonito pripojila Krim.
                           Stoga podupire djelovanja i politike kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022
                        
                     
                           228.
                        
                        
                           Margarita SIMONYAN
                           (Маргарита Симоновна Симоньян)
                        
                        
                           Datum rođenja: 6.4.1980.
                           Mjesto rođenja: Krasnodar, bivši SSSR (sada Ruska Federacija)
                           Funkcija: glavna urednica televizijske mreže za vijesti na engleskom jeziku RT (Russia Today)
                           Povezani pojedinci: Dmitry Konstantinovich KISELYOV
                           Državljanstvo: rusko
                           Spol: ženski
                        
                        
                           Margarita Simonyan središnja je figura vladine propagande. Također je glavna urednica televizijske mreže za vijesti na engleskom jeziku RT (Russia Today). Svojom je funkcijom promicala pozitivan stav prema pripojenju Krima i djelovanjima separatista u Donbasu.
                           Stoga je podupirala djelovanja i politike kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022
                        
                     
                           229.
                        
                        
                           Maria ZAKHAROVA
                           (Мария Владимировна Захарова)
                        
                        
                           Datum rođenja: 24.12.1975.
                           Mjesto rođenja: Moskva, bivši SSSR (sada Ruska Federacija)
                           Funkcija: direktorica Odjela za informiranje i medije Ministarstva vanjskih poslova Ruske Federacije.
                           Državljanstvo: rusko
                           Spol: ženski
                        
                        
                           Maria Zakharova direktorica je Odjela za informiranje i medije Ministarstva vanjskih poslova Ruske Federacije. Kao središnja osoba vladine propagande promicala je raspoređivanje ruskih snaga u Ukrajini.
                           Stoga je podupirala djelovanja i politike kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022
                        
                     
                           230.
                        
                        
                           Vladimir Roudolfovitch SOLOVIEV
                           (Владимир Рудольфович Соловьёв)
                        
                        
                           Datum rođenja: 20.10.1963.
                           Mjesto rođenja: Moskva, bivši SSSR (sada Ruska Federacija)
                           Funkcija: propagandist i TV/radio novinar
                           Državljanstvo: rusko
                           Spol: muški
                        
                        
                           Vladimir Solovyev propagandist je i televizijski voditelj na kanalima Russia-1 i Rossia 24. Odlikovan je medaljom (red Aleksandra Nevskog) za „visoku profesionalnost i objektivnost u izvještavanju o događajima u Republici Krimu”.
                           Solovyov je poznat po iznimno neprijateljskom stavu prema Ukrajini i pohvalama ruske vlade.
                           Stoga je odgovoran za podupiranje djelovanja i politika kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022
                        
                     
                           231.
                        
                        
                           Konstantin KNYRIK
                           (Константин Кнырик)
                        
                        
                           Datum rođenja: 1989. (moguće)
                           Državljanstvo: rusko
                           Spol: muški
                        
                        
                           Konstantin Knyrik proruski je aktivist koji vodi MediaGroup News Front Ltd, internetsku stranicu za vijesti registriranu na nezakonito pripojenom poluotoku Krimu. Vođa je krimskog odjeljka stranke Rodina, proruske stranke u Rusiji.
                           Konstantin Knyrik odlikovan je medaljom „za povratak Krima”.
                           Stoga je aktivno podupirao i provodio djelovanja i politike kojima se podrivaju teritorijalna cjelovitost, suverenitet i neovisnost Ukrajine i kojima se dodatno destabilizira Ukrajina.
                        
                        
                           23.2.2022
                        
                     
                           232.
                        
                        
                           Aleksey Konstantinovich PUSHKOV
                           (Алексей Константинович Пушков)
                        
                        
                           Datum rođenja: 10.8.1954.
                           Mjesto rođenja: Peking, Kina
                           Državljanstvo: rusko
                           Telefon i telefaks: 8 (495) 697-58-69
                           Adresa prijamnog ureda u upravnoj jedinici Ruske Federacije: 51 Lenina St., Perm, 614000, soba 219
                           Brojevi telefona i telefaksa prijamnog ureda u upravnoj jedinici Ruske Federacije: (342) 253-66-01
                           Spol: muški
                        
                        
                           Aleksey Konstantinovich Pushkov je senator iz Permskog kraja, član vladajuće političke stranke Ujedinjena Rusija i predsjednik Povjerenstva za politiku informiranja. Dao je nekoliko izjava u prilog pripojenju poluotoka Krima i predstavio ga kao „fait accompli”.
                           Stoga je odgovoran za podupiranje djelovanja i politika kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022
                        
                     
                           233.
                        
                        
                           Pyotr TOLSTOY
                           (također poznat kao Petr Olegovich Tolstoy; Pyotr Olegovich Tolstoy)
                           (Пётр Олегович Толстой)
                        
                        
                           Datum rođenja: 20.6.1969.
                           Mjesto rođenja: Moskva, bivši SSSR (sada Ruska Federacija)
                           Funkcija: ruski novinar, producent, voditelj i političar. Zamjenik predsjednika državne Dume od 2016. i zamjenik predsjednika Parlamentarne skupštine Vijeća Europe od 28. siječnja 2020.
                           Državljanstvo: rusko
                           Spol: muški
                        
                        
                           Pyotr Tolstoy član je državne Dume i voditelj ruskog izaslanstva u Parlamentarnoj skupštini Vijeća Europe (PACE). Također je voditelj emisije „Vremya Pokazhet”. Središnja ličnost vladine propagande, često zauzima stajalište koje ide u korist pripojenju Krima.
                           Stoga je odgovoran za podupiranje djelovanja i politika kojima se podrivaju teritorijalna cjelovitost, suverenitet i neovisnost Ukrajine.
                        
                        
                           23.2.2022”
                        
                     
            2.   Subjekti
            
               
                            
                        
                        
                           Naziv
                        
                        
                           Identifikacijski podaci
                        
                        
                           Obrazloženje
                        
                        
                           Datum uvrštenja
                        
                     
                           „52.
                        
                        
                           Internet Research Agency
                           (Агентство интернет-исследований)
                        
                        
                           Datum osnivanja: 2013.
                           Adresa: Sankt Peterburg, Rusija
                           Povezani pojedinci: Yevgeny Prigozhin
                        
                        
                           Internet Research Agency rusko je društvo koje u ime Rusije sudjeluje u operacijama utjecaja na internetu. Njegov je krajnji cilj manipuliranje javnim mnijenjem.
                           To društvo provodi kampanje dezinformiranja usmjerene na ukrajinsku agendu utječući na izbore ili predodžbe o pripojenju Krima ili sukobu u Donbasu. U tom je svojstvu Internet Research Agency odgovoran za aktivnu potporu djelovanjima kojima se podrivaju i ugrožavaju teritorijalna cjelovitost, suverenitet i neovisnost Ukrajine.
                           Društvo financira Yevgeny Prigozhin i ono je stoga povezano s osobom uvrštenom na popis.
                        
                        
                           23.2.2022
                        
                     
                           53.
                        
                        
                           Bank Rossiya
                           (Банк «Россия»)
                        
                        
                           Osnovan 27.6.1990.
                           Adresa: Pl Rastrelli 2 Liter A Saint Petersburg, 191124 Russian Federation
                           Internetska stranica: Abr.ru
                           Povezani pojedinci: Dmitri LEBEDEV (predsjednik); Yuriy KOVALCHUK (najveći dioničar)
                        
                        
                           Bank Rossiya osobna je banka visokih dužnosnika Ruske Federacije. U tom svojstvu Bank Rossiya podupire ruske donositelje odluka koji su odgovorni za pripojenje Krima ili destabilizaciju istočne Ukrajine te ima koristi od njih.
                           Bank Rossiya ima znatne udjele u društvu National Media Group koje, s druge strane, nadzire televizijske postaje koje aktivno podupiru politike ruske vlade za destabilizaciju Ukrajine. Od nezakonitog pripojenja Krima društvo Bank Rossiya otvorilo je podružnice diljem Krima i Sevastopolja. Društvo Bank Rossiya također je dalo zajam federalnom državnom unitarnom poduzeću „Krimska željeznica” i podupire izgradnju željeznice preko krimskog mosta. Stoga društvo Bank Rossiya financijski podupire djelovanja kojima se podriva i ugrožava teritorijalna cjelovitost Ukrajine.
                           Povezano je s Yuriyjem Valentinovichem Kovalchukom, najvećim dioničarom društva Bank Rossiya.
                        
                        
                           23.2.2022
                        
                     
                           54.
                        
                        
                           PROMSVYAZBANK
                           (ПАО Промсвязьбанк")
                        
                        
                           Osnovan 1995.
                           Adresa: Moskva;
                           Internetska stranica: psbank.ru
                           Povezani pojedinci: Petr Fradkov, glavni izvršni direktor
                        
                        
                           PROMSVYAZBANK ruska je banka u državnom vlasništvu koja pruža financijsku potporu ruskom obrambenom sektoru i ruskoj vojsci, koja je odgovorna za masovno razmještanje ruskih postrojbi duž granice s Ukrajinom i za prisutnost ruskih postrojbi na poluotoku Krimu.
                           PROMSVYAZBANK dobiva naloge izravno od predsjednika Ruske Federacije Vladimira Putina i stoga pruža financijsku i materijalnu potporu ruskim donositeljima odluka koji su odgovorni za destabilizaciju istočne Ukrajine i nezakonito pripojenje Krima.
                           PROMSVYAZBANK djeluje na poluotoku Krimu.
                        
                        
                           23.2.2022
                        
                     
                           55.
                        
                        
                           VEB.RF
                           (također poznat kao Vnesheconombank; VEB)
                           (ВЭБ.РФ)
                        
                        
                           Osnovan 1922. kao banka i 2007. kao institut za razvoj
                           Adresa: 9 prospekt Akademika Sakharova, Moscow, Russia;
                           Internetska stranica: veb.ru
                           Povezani pojedinci: Igor Shuvalov, predsjednik
                        
                        
                           VEB.RF je velika financijska razvojna institucija čijeg predsjednika imenuje izravno predsjednik Ruske Federacije Vladimir Putin i koja od njega izravno prima upute. VEB.RF osigurava važan izvor prihoda za rusku vladu i upravlja njezinim državnim mirovinskim fondovima.
                           VEB.RF ima aktivnu ulogu u diversifikaciji obrambenog sektora Ruske Federacije i provodi projekte s poduzećima iz obrambene industrije, uključujući Rostec, koja pružaju potporu djelovanjima kojima se podrivaju i ugrožavaju teritorijalna cjelovitost, suverenitet i neovisnost Ukrajine.
                           VEB je odobrio zajmove malim i srednjim poduzećima na Krimu i smatra ga „prioritetnom regijom” te je sklopio partnerstva s Ministarstvom za krimske poslove koje je odgovorno za integraciju pripojene Autonomne „Republike Krima” u Rusku Federaciju.
                           U tom svojstvu VEB.RF aktivno pruža materijalnu ili financijsku potporu ruskim donositeljima odluka koji su odgovorni za pripojenje Krima ili destabilizaciju istočne Ukrajine, ili ima koristi od njih.
                        
                        
                           23.2.2022”